Predkladacia správa

Zákon č. 96/2002 Z. z. o dohľade nad finančným trhom a o zmene a doplnení niektorých zákonov v § 4 ods. 1 písm. c) ukladá Úradu pre finančný trh predložiť vláde Slovenskej republiky polročnú správu o stave kapitálového trhu za prvý polrok kalendárneho roka každoročne do 31. októbra.

Cieľom Polročnej správy o stave kapitálového trhu za prvý polrok 2002 je predstaviť a štatisticky zdokumentovať jeho aktuálnu situáciu v oblasti obchodovania, emitovania a verejnej ponuky cenných papierov a majetkových hodnôt, ako aj v oblasti kolektívneho investovania. 

Polročná správa o stave kapitálového trhu vo svojej prvej časti obsahuje základné informácie o slovenskom kapitálovom trhu za prvý polrok 2002. Druhá časť materiálu je zameraná na činnosť búrz cenných papierov, obchodníkov s cennými papiermi, sprostredkovateľov investičných služieb, Garančného fondu investícií a strediska cenných papierov. V ďalších častiach sa správa zaoberá verejnými ponukami cenných papierov, ponukami na prevzatie a verejnými ponukami majetkových hodnôt. Správa sa ďalej podrobne venuje kolektívnemu investovaniu na Slovensku a jeho jednotlivým subjektom. Predmetom poslednej časti správy je prehľad legislatívneho vývoja za prvý polrok 2002 dotýkajúceho sa právneho rámca kapitálového trhu.

Rada Úradu pre finančný trh prerokovala predloženú správu na svojom zasadnutí dňa 23. októbra 2002 a prijala UZNESENIE Rady Úradu pre finančný trh č. 91/2002, ktorým schválila „Polročnú správu o stave kapitálového trhu za prvý polrok 2002“ s pripomienkami. Po zapracovaní pripomienok bola správa predložená na Úrad vlády Slovenskej republiky.

Správa nemá dopad na štátny rozpočet ani zamestnanosť.

Správa nebola zaslaná na pripomienkové konanie, nakoľko ide o informatívny materiál, ktorý vláda berie len na vedomie.